Bétera treballa en la construcció d'un futur més sostenible per a la seua ciutadania amb el projecte pilot RECICLABOX
14 de maig de 2024

• RECICLABOX és una app que millora la gestió de residus en el municipi i promou una economia circular més sostenible.

• Aquesta innovadora aplicació informa, motiva i guia al ciutadà en matèria de separació de residus i a més els fa guanyar premis a través d'un concurs.

Bétera busca contribuir activament a una gestió de residus més eficient amb Reciclabox. L’Ajuntament de Bétera, a través de la regidoria de Medi Ambient, ha fet un pas avant en la gestió de residus amb el projecte pilot RECICLABOX, una innovadora aplicació, disponible en Google play i APP store, que té com a objectiu millorar la gestió de residus en el municipi i promoure una economia circular més sostenible, a més de ser el primer pas cap al nou model marcat per la llei del Pagament per Generació, que busca incentivar la reducció de residus i promoure el reciclatge i la reutilització.

“Apostem per un món millor, per una Bétera més sostenible, ecològica i respectuosa amb el medi ambient i això ho estem aconseguint amb una nova gestió de residus més eficaç i eficient concorde a les necessitats reals del nostre municipi”, ha explicat l'Alcaldessa de Bétera, Elia Verdevío.

I seguint eixa línia, la regidoria de Medi Ambient continua treballant i incorporant nous recursos dirigits als veïns i veïnes perquè reciclen més i millor. “Una vegada incorporat el nou servei i posats a la disposició de la ciutadania tots els recursos municipals disponibles perquè realitzen un bon reciclatge, cal incentivar-los i ho fem, entre altres iniciatives, amb l'aplicació RECICLABOX”, ha manifestat la regidora de Medi Ambient, Gloria Campomanes.

Aquesta iniciativa, que sorgeix dins del projecte RECICLAI360, cerca desenvolupar un entorn digital, intel·ligent i col·laboratiu que millore el procés de reciclatge actual, enfortint i implicant a tota la cadena de valor, des dels recicladors fins al ciutadà.

El projecte liderat per NUNSYS i en el qual participen UPV-VRAIN, AIMPLAS, TETMA i Genia Bioenergy, és finançat per l'Agència Valenciana de la Innovació, ara integrada en IVACE+i. Els qui, tal com afirma Gloria Campomanes “han triat el nostre municipi per a realitzar una primera prova pilot d'aquesta app innovadora a través de la qual reciclar té premi a Bétera”. Així la regidora convida a tots els veïns i veïnes “a descarregar aquesta app i a participar en les activitats i jocs que proposa”.

El poder de col·laborar en la cadena del residu a través de la tecnologia

El projecte comprén, entre altres desenvolupaments, l'app RECICLABOX, la qual engloba una sèrie de funcionalitats per a informar, motivar i guiar al ciutadà en matèria de separació de residus. L'aplicació inclou un assistent ambiental que proporciona respostes a preguntes relacionades amb la gestió de residus, des de la classificació dels mateixos fins a consells per a reduir el consum d'energia, aigua i combustible. A més, permet registrar la generació de bosses de fem, identificant el tipus de residu i el contenidor corresponent, la qual cosa ajuda a l'Ajuntament de Bétera a comprendre millor les necessitats dels ciutadans i millorar la gestió de residus en el municipi.

En eixe sentit, un sistema de ludificació farà que els ciutadans guanyen punts amb els quals entraran a formar part d'un concurs a través del qual poden guanyar premis com un ordinador portàtil, una tauleta o polseres d'activitat.

Activitats i tallers

Al llarg del projecte es duran a terme jornades informatives sobre sostenibilitat i intel·ligència artificial obertes a la ciutadania. Aquestes jornades-taller tindran lloc els dies 22 de maig en el Centre Cívic de Bétera, c/Turquesa s/n Urbanització Mas Camarena-Torre en Conill i el 5 de juny a casa Nebot, totes dues amb inici a les 18:00h.

Aquesta experiència pilot estarà operativa fins al 15 de juny per als ciutadans empadronats a Bétera i finalitzat eixe període, es donaran a conéixer els guanyadors del concurs, així com els principals resultats del projecte.

En definitiva, una manera més de construir un futur més sostenible per a tots i totes a Bétera.